Imtella' Jannar 5, 2021 Il-Ġermanja estendiet il-lockdown sal-aħħar tax-xahar, bil-Kanċillier Ġermaniża Angela Merkel illejla qalet li se jiddaħħlu restrizzjonijiet ġodda li jnaqqsu l-kuntatt bejn in-nies f'attentat biex titrażżan r-rata għolja ta' infezzjonijiet. B'hekk l-iskejjel se jibqgħu magħluqa. L-istess ħwienet ta' servizzi mhux essenzjali. Rekord ta' każi ġodda fir-Renju Unit. Bejn ilbieraħ u llum, ġew irreġistrati 60,000 każ ġdid tal-virus. Dan l-iżvilupp seħħ fil-ġurnata li daħal fis-seħħ it-tielet lockdown li skont il-Prim Ministru, Boris Johnson, hu meħtieġ biex ma jikkrollax il-qasam tas-saħħa li bħalissa qiegħed fi stadju kritiku minħabba l-firxa tal-varjant il-ġdid tal-virus. S'issa tlaqqmu miljun u tliet mitt elf persuna fir-Renju Unit. Hu stmat li persuna minn kull 50 fl-Ingilterra għandha l-virus. Għall-Ingliżi, speċjalment dawk li jgħixu f'Londra, it-tielet lockdown kien mistenni. Fir-Renju Unit mietu b'kollox 75,000 persuna waqt li kienu pożittivi għall-virus. Fir-Russja, residenti ta' Moska rħewlha lejn resort ski popolari fil-kapitali fl-istess ġurnata li ġew irreġistrati kważi 5,000 każ ġdid ta' Covid-19. Bejn ilbieraħ u llum, mietu iktar minn 500 persuna oħra bil-virus. Waqt li l-ilbis tal-maskri hu obbligatorju, ir-resort kien mimli nies bla maskra u ma żammewx id-distanza minn xulxin. Ir-Russja ma tridx li timponi lockdown. Il-Kremlin qal li bit-tilqima li żviluppa l-pajjiż – Sputnik V – s'issa tlaqqmu miljun persuna. Fi New York instab l-ewwel persuna bil-varjant il-ġdid tal-virus. Ir-raġel, li qed jingħata l-kura, qal li ma kienx imsiefer. L-awtoritajiet tas-saħħa qalu li dan jindika li l-varjant il-ġdid jinsab fil-komunità. Dan l-iżvilupp wassal biex kompliet tiżdied il-biża' li l-isptarijiet f'dan l-istat jikkrollaw għax ma jistgħux ilaħħqu mad-domanda ta' pazjenti f'qagħda kritika bil-virus. Fil-Korea ta' Isfel, mietu iktar minn elf persuna waqt li kienu pożittivi għall-virus. Din l-aħbar seħħet fl-istess waqt li s-sidien tal-gyms qed jibqgħu jipprotestaw kontra r-regoli stretti ħafna tad-distanza soċjali. L-awtoritajiet tas-saħħa qalu li l-pajjiż mar għal din id-deċiżjoni għax fil-gyms hu diffiċli ħafna li n-nies jilbsu l-maskra waqt l-eżerċizzji. Ir-ristoranti u n-negozji fil-pajjiż għadhom miftuħin u għalkemm il-pajjiż qatt ma mar għal lockdown, il-Korea ta' Isfel qed tkun ħarxa ħafna fuq iż-żamma tad-distanza soċjali.